**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá navrhované nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 200/2019 Z. z. o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách v znení neskorších predpisov (ďalej len „návrh“) na základe Plánu legislatívnych úloh vlády Slovenskej republiky na rok 2025.

V Slovenskej republike je poskytovanie pomoci Európskej únie v rámci spoločnej organizácie poľnohospodárskych trhov podľa čl. 40 ods. 1 Zmluvy o fungovaní Európskej únie na dodávanie a distribúciu poľnohospodárskych výrobkov v sektore ovocia a zeleniny a v sektore výrobkov zo spracovaného ovocia a zeleniny, čerstvých poľnohospodárskych výrobkov v sektore banánov a poľnohospodárskych výrobkov v sektore mlieka a mliečnych výrobkov pre deti prijaté v predškolských zariadeniach alebo vo vzdelávacích zariadeniach podľa čl. 22 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. ES L 347, 20.12.2013) v platnom znení, spravovaných alebo uznávaných príslušnými orgánmi členských štátov Európskej únie, na sprievodné vzdelávacie opatrenia prepojené s cieľom tohto programu zvyšovať konzumáciu týchto poľnohospodárskych výrobkov a na pokrytie určitých súvisiacich nákladov spojených s vybavením, reklamou, monitorovaním a vyhodnocovaním a s logistikou a distribúciou upravené aproximačným nariadením vlády Slovenskej republiky.

Týmto aproximačným nariadením vlády sú ustanovené paušálne výšky pomoci z finančných prostriedkov Európskej únie (ďalej len „prostriedky únie“) a z vnútroštátnych finančných prostriedkov Slovenskej republiky v rámci spoločnej organizácie poľnohospodárskych trhov na vykonávanie školského programu na dodávanie alebo distribúciu ovocia a zeleniny alebo mlieka a mliečnych výrobkov, ako aj zoznam týchto poľnohospodárskych výrobkov, na ktorých dodávanie alebo distribúciu možno v rámci vykonávania školského programu Slovenskej republiky výlučne poskytovať pomoc. Okrem toto je ním ustanovený zoznam poľnohospodárskych výrobkov, ktorými sú včelárske výrobky, na ktorých dodávanie alebo distribúciu v rámci sprievodných opatrení možno výlučne poskytovať pomoc, vrátane paušálnych výšok pomoci Zoznamy oprávnených poľnohospodárskych výrobkov sa pravidelne prehodnocujú od školského roka 2025/2026 sa z nich návrhom niektoré poľnohospodárske výrobky mlieka a mliečnych výrobkov a včelárskych výrobkov vypúšťajú. Rovnako sa pravidelne prehodnocujú paušálne ustanovené výšky pomoci na dodávanie alebo distribúciu týchto poľnohospodárskych výrobkov v rámci školského programu alebo v rámci jeho sprievodných patrení, a to vzhľadom na situáciu na trhu a bežné spotrebiteľské ceny týchto poľnohospodárskych výrobkov, pričom výška týchto paušálnych výšok pomoci sa na základe takéhoto prehodnotenia návrhom od školského roka 2025/2026 taktiež adekvátne upravuje.

 Návrhom sa ďalej dopĺňajú určité pravidlá prerozdeľovania alokácií finančných prostriedkov na vykonávanie školského programu Slovenskej republiky, ktoré možno použiť na vykonávanie sprievodných opatrení, a to v nadväznosti na mechanizmus prideľovania alokácií podľa čl. 5 ods. 4 až 6 nariadenia Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (Ú. v. EÚ L 346 20.12.2013) v platnom znení (ďalej len „nariadenie (EÚ) č. 1370/2013 v platnom znení“). Na základe tohto mechanizmu Európska komisia prostredníctvom svojich vykonávacích aktov každoročne stanovuje konečné pridelenie prostriedkov únie na vykonávanie školského programu v jednotlivých členských štátoch Európskej únie, a to osobitne na činnosti tohto programu týkajúce sa ovocia a zeleniny, a osobitne na činnosti tohto programu týkajúce sa mlieka a mliečnych výrobkov. Keďže alokácia prostriedkov únie na činnosti školského programu týkajúce sa iných poľnohospodárskych výrobkov sa týmto mechanizmom neprideľuje zvlášť, členské štáty Európskej únie na ich vykonávanie môžu použiť časť ktorejkoľvek z týchto dvoch alokácií, teda aj z alokácie prostriedkov únie na činnosti tohto programu týkajúce sa ovocia a zeleniny, aj z alokácie prostriedkov únie na činnosti tohto programu týkajúce sa mlieka a mliečnych výrobkov, samozrejme najviac do 15 % alokácie podľa čl. 5 ods. 1 nariadenia (EÚ) č. 1370/2013 v platnom znení. Návrhom sa z pridelených finančných prostriedkov na vykonávanie školského programu Slovenskej republiky vytvára samostatná alokácia na vykonávanie sprievodných opatrení v Slovenskej republike týkajúcich sa včelárskych výrobkov, a to vo výške súčtu tretiny alokácie prostriedkov únie na vykonávanie sprievodných opatrení v Slovenskej republike týkajúcich sa ovocia a zeleniny, a tretiny alokácie prostriedkov únie na vykonávanie sprievodných opatrení v Slovenskej republike týkajúcich sa mlieka a mliečnych výrobkov. Ustanovujú sa aj ďalšie pravidlá súvisiace z financovaním slovenských sprievodných opatrení, zvlášť vo vzťahu k dodávaniu alebo distribúcii školského ovocia a zeleniny, školského mlieka a mliečnych výrobkov alebo včelárskych výrobkov.

Návrh nebude mať vplyvy na rozpočet verejnej správy, na manželstvo, rodičovstvo a rodinu, sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana. Návrh bude mať pozitívny vplyv na podnikateľské prostredie.

Návrh je v súlade s Ústavou Slovenskej republiky, ostatnými ústavnými zákonmi, ostatnými zákonmi, nálezmi Ústavného súdu Slovenskej republiky, právne záväznými aktmi Európskej únie, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh nie je predmetom vnútrokomunitárneho pripomienkového konania.